Optomedin kurssi päätyi lähelle merkintähintaa, Helsingin pörssi taipui laskuun | Arvopaperi
10362.09
13541.09
5.12.2019 18:45 päivitetty 5.12.2019 18:45
Pörssin porstuassa pre-listalla aloittanut Optomed sai vauhdikkaan alun pörssitaipaleelleen.
Torstaina markkinoita liikuttivat jälleen sijoittajien arviot Yhdysvaltojen ja Kiinan kauppaneuvottelujen tilasta. Bloomberg uutisoi keskiviikkona lähteisiinsä vedoten kauppaneuvottelujen etenevän. Lähteiden mukaan ensimmäisen vaiheen sopu neuvotteluissa on mahdollinen vielä tänä vuonna. Torstaina sijoittajien into laimeni, ja pörssien nousu taittui varovaiseksi lisäuutisten odotteluksi.
Helsingissä pörssin OMXH-yleisindeksi päätti viikon 0,2 prosentin laskussa 9422,62 pisteessä.
Belgialaisen Aedifican suomalainen tytäryhtiö Aureit Holding korotti torstaina aiemmin tekemäänsä tarjousta. Aureit Holding tarjoaa Hoivatiloista nyt 16,00 euroa osakkeelta, kun aiempi tarjous oli 14,75 euroa. Hoivatilojen kurssi singahti pian 7,0 prosentin nousussa ostotarjouksen 16,00 euroon.
Merkittävä omistaja oli vastustanut alkuperäistä ostotarjousta. Yhtiöstä 8,6 prosenttia omistava brittiläinen kiinteistösijoittaja Clearance Capital piti tarjousta liian alhaisena ja kertoi tietävänsä muitakin omistajia, jotka ajattelivat samoin.
Aedifican toimitusjohtaja Stefaan Gielensin mukaan Hoivatilojen merkittävistä osakkeenomistajista Clearance Capital, OP-Suomi- ja OP-Suomi Pienyhtiöt -rahastot sekä Länsförsäkringar, ovat korotetun hinnan myötä sitoutuneet peruuttamattomasti hyväksymään ostotarjouksen.
Konecranes kertoi ostavansa 50 prosentin osuuden MHE-Demag-yhteisyrityksestä. Myyjänä on Konecranesin yhteistyökumppani Jebsen & Jessen. Kauppahinta on noin 147 miljoonaa euroa ja kaupan odotetaan toteutuvan 2. tammikuuta. Kauppa vahvistaa Aasian osuutta yhtiön liikevaihdosta yli 20 prosenttiin.
Commerzbank pudotti kuitenkin Konecranesin suositusta torstaina tasolta "osta" tasolle "pidä" ja toisti 32,00 euron tavoitehinnan. Konecranesin osake halpeni 0,5 prosenttia.
Analyysiyhtiö Inderes nosti NoHo Partnersin suositusta "lisää"-tasolta "osta"-tasolle. Inderesin mukaan yhtiön viimeaikainen kurssilasku on ollut perusteeton ja tarjoaa näin ollen ostopaikan. Edellispäivinä kurssia laskivat muun muassa suuromistaja Intera Partnersin osakemyynnit.
”Odotamme yhtiöltä edelleen erinomaista Q4:ää sekä ohjeistuksen nostoa vielä tämän vuoden aikana”, Inderes kirjoitti. NoHon kurssi kiipesi päivän aikana 4,9 prosenttia.
Terveysteknologiayhtiö Optomed aloitti torstaina pörssin pre-listalla. Kaupankäynti osakkeella päälistalla alkaa maanantaina.
Optomedin listautumisannin merkintähinta oli 4,50 euroa. Avauksessa kauppaa käytiin 5,00 eurolla, mutta päätöskurssi oli 4,58 euroa. Optomed päätyi hiljaisena kaupankäyntipäivänä itsenäisyyspäivän alla pörssin vaihtokärjen tuntumaan.
Vaihdetuin osake Nokia päätyi 1,1 prosentin alamäkeen.
Tiedon suuri yrityskauppa näkyy pian tulosrivilläkin. Yhtiön nimi muuttui TietoEVRYksi ja EVRY yhdistetään yhtiön raportointiin 5.12. lähtien. Osake päätyi torstaina 0,2 prosentin ylämäkeen.
Karkasiko kurssinousu jo käsistä? – Monet suuryhtiöt tekevät kurssiennätyksiä, vaikka analyytikot kehottavat myymään